PATVIRTINTA

Palangos lopšelio-darželio „Ąžuoliukas“

direktoriaus 2021 m. spalio mėn. 11 d.

įsakymo Nr. V1V-47

1.2 punktu

**PALANGOS LOPŠELIO-DARŽELIO „ĄŽUOLIUKAS“ ASMENS DUOMENŲ SUBJEKTŲ TEISIŲ ĮGYVENDINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Palangos lopšelio-darželio „Ąžuoliukas“ asmens duomenų subjektų teisių įgyvendinimo tvarkos aprašas (toliau – Aprašas) reglamentuoja Palangos lopšelio-darželio „Ąžuoliukas“ (toliau – Mokykla) prašymo dėl duomenų subjektų teisės (-ių) ir jos (-ų) įgyvendinimo pateikimo ir nagrinėjimo Mokykloje tvarką.

2. Rengiant tvarkos aprašą ir įgyvendinant duomenų subjektų teises vadovaujamasi 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46EB (Bendrasis duomenų apsaugos reglamentas, toliau – BDAR) ir Lietuvos Respublikos asmens duomenų teisinės apsaugos įstatymu (toliau – ADTAĮ).

3. Apraše vartojamos sąvokos atitinka BDAR vartojamas sąvokas.

4. Savo teises duomenų subjektas gali įgyvendinti pats arba per atstovą. Tinkamai įstatymų nustatyta tvarka įgalioto atstovo prašymai įgyvendinant duomenų subjektų teises yra prilyginami paties duomenų subjekto pateiktiems prašymams.

5. Mokykla imasi tinkamų priemonių, kad visą informaciją ir pranešimus, susijusius su duomenų tvarkymu, duomenų subjektui pateiktų glausta, skaidria, suprantama ir lengvai prieinama forma, aiškia ir paprasta kalba. Informacija pateikiama raštu arba kitomis priemonėmis, įskaitant elektronine forma.

**II SKYRIUS**

**TEISĖ GAUTI INFORMACIJĄ APIE DUOMENŲ TVARKYMĄ**

6. Bendroji informacija apie Mokykloje atliekamą asmens duomenų tvarkymą, nurodyta BDAR 13 ir 14 straipsniuose, pateikiama raštu, elektroninių ryšių priemonėmis ir/arba Mokyklos interneto svetainėje adresu http://www.azuoliukaspalanga.lt.

7. Asmens duomenų rinkimo ir duomenų subjektų atveju, duomenų subjektams informacija apie asmens duomenų tvarkymą pateikiama bendravimo su duomenų subjektu metu tokiu būdu, kokiu duomenų subjektas kreipėsi.

8. Asmens duomenis gaunant ne iš duomenų subjekto, informacija duomenų subjektui teikiama:

8.1. per pagrįstą laikotarpį nuo asmens duomenų gavimo, bet ne vėliau kaip per vieną mėnesį, atsižvelgiant į konkrečias asmens duomenų tvarkymo aplinkybes;

8.2. jeigu asmens duomenys bus naudojami ryšiams su duomenų subjektu palaikyti – ne vėliau kaip pirmą kartą susisiekiant su tuo duomenų subjektu;

8.3. jeigu numatoma asmens duomenis atskleisti kitam duomenų gavėjui – ne vėliau kaip atskleidžiant duomenis pirmą kartą.

9. Ši informacija neteikiama:

9.1. kai duomenų subjektas jau turi informaciją apie Mokyklos atliekamą jo duomenų tvarkymą;

9.2. tokios informacijos pateikimas yra neįmanomas arba tam reikėtų neproporcingų pastangų, arba tai gali sukliudyti pasiekti to tvarkymo tikslus. Tokiais atvejais Mokykla imasi tinkamų priemonių duomenų subjekto teisėms ir laisvėms ir teisėtiems interesams apsaugoti, įskaitant viešą informacijos paskelbimą;

9.3. duomenų gavimas ar atskleidimas aiškiai nustatytas Sąjungos arba valstybės narės teisės aktuose, kurie taikomi Mokyklai ir kuriuose nustatytos tinkamos teisėtų dokumentų subjekto interesų apsaugos priemonės;

9.4. kai asmens duomenys privalo išlikti konfidencialūs laikantis Sąjungos ar valstybės narės teise reglamentuojamos profesinės paslapties prievolės.

**III SKYRIUS**

**TEISĖ SUSIPAŽINTI SU ASMENS DUOMENIMIS**

10. Esant duomenų subjekto prašymui įgyvendinti teisę susipažinti su tvarkomais savo asmens duomenimis, Mokykla turi pateikti:

10.1. informaciją ar duomenų subjekto asmens duomenys tvarkomi, ar ne;

10.2. su asmens duomenų tvarkymu susijusią informaciją, numatytą BDAR 15 straipsnio 1 ir 2 dalyse, jeigu duomenų subjekto asmens duomenys tvarkomi;

10.3. tvarkomų asmens duomenų kopiją.

11. Kai duomenų subjektas prašymą pateikia elektroninėmis priemonėmis, informacija pateikiama elektronine forma, išskyrus atvejus, kai duomenų subjektas paprašo ją pateikti kitaip.

12. Įgyvendinant duomenų subjekto teisę susipažinti su savo asmens duomenimis, neturi būti pažeistos trečiųjų asmenų teisės į privatų gyvenimą, todėl Mokyklos darbuotojas privalo paslėpti bet kokią su kitais fiziniais asmenimis susijusią informaciją, jeigu prašoma informacija susijusi ne tik su duomenų subjektu, kuris kreipiasi.

**IV SKYRIUS**

**TEISĖ REIKALAUTI IŠTAISYTI ASMENS DUOMENIS**

13. Duomenų subjektas, vadovaudamasis BDAR 16 straipsniu, turi teisę reikalauti, kad bet kokie jo tvarkomi netikslūs asmens duomenys būtų ištaisyti, o neišsamūs papildyti.

14. Siekiant įsitikinti, kad tvarkomi duomenų subjekto asmens duomenys yra netikslūs ar neišsamūs, Mokykla gali duomenų subjekto paprašyti pateikti tai patvirtinančius įrodymus.

15. Jeigu duomenų subjekto asmens duomenys (ištaisyti pagal duomenų subjekto prašymą) buvo perduoti duomenų gavėjams, Mokykla šiuos duomenų gavėjus apie tai informuoja, nebent tai būtų neįmanoma ar pareikalautų neproporcingų pastangų. Duomenų subjektas turi teisę prašyti, kad jam būtų pateikta informacija apie tokius duomenų gavėjus.

**V SKYRIUS**

**TEISĖ REIKIALAUTI IŠTRINTI DUOMENIS (,,TEISĖ BŪTI PAMIRŠTAM“)**

16. Duomenų subjekto teisė ištrinti jo asmens duomenis (teisė būti pamirštam) įgyvendinama BDAR 17 straipsnyje numatytais atvejais, jei tai galima pagrįsti viena iš šių priežasčių:

16.1. asmens duomenys nebėra reikalingi, kad būtų pasiekti tikslai, kuriais jie buvo renkami arba kitaip tvarkomi;

16.2. asmens duomenų subjektas atšaukia sutikimą, kuriuo pagal BDAR 6 straipsnio 1 dalies a punktą arba 9 straipsnio 2 dalies a punktą grindžiamas duomenų tvarkymas ir nėra jokio kito teisinio pagrindo tvarkyti duomenis;

16.3. asmens duomenų subjektas nesutinka su duomenų tvarkymu pagal BDAR 21 straipsnio 1 dalį ir nėra viršesnių teisėtų priežasčių tvarkyti duomenis arba duomenų subjektas nesutinka su duomenų tvarkymu pagal BDAR 21 straipsnio 2 dalį;

16.4. asmens duomenys tvarkomi neteisėtai;

16.5. asmens duomenys turi būti ištrinti laikantis Europos Sąjungos arba valstybės narės teisėje, kuri taikoma duomenų valdytojui, nustatytos teisinės prievolės;

16.6. asmens duomenys buvo surinkti BDAR 8 straipsnio 1 dalyje nurodyto informacinės visuomenės paslaugų siūlymo kontekste.

17. Jeigu duomenų subjekto asmens duomenys (ištrinti pagal duomenų subjekto prašymą) buvo perduoti duomenų gavėjams, Mokykla šiuos duomenų gavėjus apie tai informuoja, nebent tai būtų neįmanoma ar pareikalautų neproporcingų pastangų. Duomenų subjektas turi teisę prašyti, kad jam būtų pateikta informacija apie tokius duomenų gavėjus.

18. Duomenų subjekto teisę ištrinti asmens duomenis (,,teisė būti pamirštam“) gali būti atsisakoma įgyvendinti BDAR 17 straipsnio 3 dalyje numatytais atvejais.

**VI SKYRIUS**

**TEISĖ APRIBOTI DUOMENŲ TVARKYMĄ**

19. BDAR 18 straipsnio 1 dalyje numatytais atvejais Mokykla privalo įgyvendinti duomenų subjekto teisę apriboti jo asmens duomenų tvarkymą, kai:

19.1. asmens duomenų subjektas užginčija duomenų tikslumą tokiam laikotarpiui, per kurį Mokykla gali patikrinti asmens duomenų tikslumą;

19.2. asmens duomenų tvarkymas yra neteisėtas ir duomenį subjektas nesutinka, kad duomenys būtų ištrinti ir vietoj to prašo apriboti jo naudojimą;

19.3. Mokyklai nebereikia asmens duomenų, duomenų tvarkymo tikslais, tačiau jų reikia duomenų subjektui siekiant pareikšti, vykdyti arba apginti teisinius reikalavimus; arba

19.4. duomenų subjektas pagal BDAR 21 straipsnio 1 dalį paprieštaravo duomenų tvarkymui, kol bus patikrinta ar Mokyklos teisėtos priežastys yra viršesnės už duomenų subjekto priežastis.

20. Kai duomenų tvarkymas yra apribotas, tokius asmens duomenis galima tvarkyti, išskyrus saugojimą, tik gavus duomenų subjekto sutikimą arba siekiant pareikšti, vykdyti arba apginti teisinius reikalavimus, arba apsaugoti kito fizinio ar juridinio asmens teises, arba dėl svarbaus Europos Sąjungos arba valstybės narės viešojo intereso priežasčių.

21. Asmens duomenys, kurių tvarkymas apribotas, yra saugomi, o prieš tokio apribojimo panaikinimą duomenų subjektas raštu, žodžiu arba elektroninių ryšių priemonėmis yra informuojamas.

22. Jeigu duomenų subjekto asmens duomenys (kurių tvarkymas apribotas pagal duomenų subjekto prašymą) buvo perduoti duomenų gavėjams, Mokykla šiuos duomenų gavėjus apie tai informuoja, nebent tai būtų neįmanoma arba pareikalautų neproporcingų pastangų. Duomenų subjektas turi teisę prašyti, kad jam būtų pateikta informacija apie tokius duomenų gavėjus.

**VII SKYRIUS**

**TEISĖ Į DUOMENŲ PERKELIAMUMĄ**

23. Duomenų subjektas turi BDAR reglamento20 straipsnyje numatytą teisę gauti su juo susijusius asmens duomenis, kuriuos jis pateikė Mokyklai susistemintu, įprastai naudojamu ir kompiuterio skaitomu formatu ir turi teisę persiųsti tuos duomenis kitam duomenų valdytojui, o Mokykla, kuriai asmens duomenys buvo pateikti, turi nesudaryti tam kliūčių, kai duomenų tvarkymas yra grindžiamas sutikimu pagal BDAR 6 straipsnio 1 dalies a punktą, arba 9 straipsnio 2 dalies a punktą, arba sutartimi pagal 6 straipsnio 1 dalies b punktą ir duomenys yra tvarkomi automatizuotomis priemonėmis.

24. Duomenų subjektas teisės į duomenų perkeliamumą neturi tų asmens duomenų atžvilgiu, kurie tvarkomi neautomatiniu būdu susistemintose rinkmenose, pavyzdžiui, popierinėse bylose.

25. Duomenų subjektas, kreipdamasis dėl teisės į duomenų perkeliamumą, turi nurodyti ar pageidauja, kad jo asmens duomenys būtų persiųsti jam, ar kitam duomenų valdytojui, jeigu tai yra techniškai įmanoma.

26. Pagal duomenų subjekto prašymą perkelti, jo asmens duomenys nėra automatiškai ištrinami. Jeigu duomenų subjektas to pageidauja, tai jis turi kreiptis į duomenų valdytoją dėl teisės reikalauti ištrinti duomenis (,,Teisės būti pamirštam“) įgyvendinimo.

27. Įgyvendinant duomenų subjekto teisę perkelti savo duomenis, neturi būti pažeistos trečiųjų asmenų teisės į privatų gyvenimą, todėl Mokyklos darbuotojas privalo paslėpti bet kokią su kitais fiziniais asmenimis susijusią informaciją, jeigu prašoma informacija susijusi ne tik su duomenų subjektu, kuris kreipiasi.

**VIII SKYRIUS**

**TEISĖ NESUTIKTI SU DUOMENŲ TVARKYMU**

28. Duomenų subjektas, vadovaudamasis BDAR 21 straipsniu, turi teisę dėl su juo konkrečiu atveju susijusių priežasčių bet kuriuo metu nesutikti, kad Mokykla tvarkytų jo asmens duomenis, kai toks duomenų tvarkymas vykdomas pagal BDAR 6 straipsnio 1 dalies e arba f funkcijas, t. y., kai:

28.1. tvarkyti duomenis būtina siekiant atlikti užduotį, vykdomą viešojo intereso labui arba vykdant Mokyklai pavestas viešosios valdžios funkcijas;

28.2. tvarkyti duomenis būtina, siekiant teisėtų Mokyklos arba trečiosios šalies interesų, išskyrus atvejus, kai tokie duomenų subjekto interesai arba pagrindinės teisės ir laisvės, dėl kurių būtina užtikrinti asmens duomenų apsaugą, yra už juos viršesni, ypač, kai duomenų subjektas yra vaikas.

29. Informacija duomenų subjektams apie Tvarkos aprašo 28 punkte nurodytą teisę yra pateikiama aiškiai ir atskirai nuo visos kitos informacijos, ne vėliau kaip pirmą kartą susisiekiant su duomenų subjektu.

30. Mokykloje asmens duomenys nėra tvarkomi rinkodaros tikslais.

31. Duomenų subjektui išreiškus nesutikimą su asmens duomenų tvarkymu, toks tvarkymas atliekamas tik tuo atveju, jeigu motyvuotai nusprendžiama, kad priežastys, dėl kurių atliekamas asmens duomenų tvarkymas, yra viršesnės už duomenų subjekto interesus, teises ir laisves, arba jeigu asmens duomenys yra reikalingi pareikšti, vykdyti ar apginti teisinius reikalavimus.

32. Kai asmens duomenys yra tvarkomi mokslinių ar istorinių tyrimų arba statistiniais tikslais pagal BDAR 89 straipsnio 1 dalį, duomenų subjektas dėl su juo konkrečiu atveju susijusių priežasčių turi teisę nesutikti, kad su juo susiję asmens duomenys būtų tvarkomi, išskyrus atvejus, kai duomenis tvarkyti yra būtina siekiant atlikti užduotį, vykdomą dėl viešojo intereso priežasčių.

**IX SKYRIUS**

**TEISĖ REIKALAUTI, KAD NEBŪTŲ TAIKOMAS TIK AUTOMATIZUOTU DUOMENŲ TVARKYMU, ĮSKAITANT PROFILIAVIMĄ, GRINDŽIAMAS SPRENDIMAS**

33. Mokykla nepriima sprendimų tik automatizuotu būdu.

**X SKYRIUS**

**PRAŠYMO ĮGYVENDINTI DUOMENŲ SUBJEKTO TEISES PATEIKIMAS**

34. Kreiptis dėl duomenų subjekto teisių įgyvendinimo duomenų subjektas turi teisę raštu, pateikiant prašymą Mokykloje asmeniškai, paštu ar elektroninėmis priemonėmis:

34.1. jei dėl duomenų subjekto teisių įgyvendinimo kreipiamasi raštu, pateikiant prašymą asmeniškai, duomenų subjektas turi patvirtinti savo tapatybę pateikdamas asmens tapatybę patvirtinantį dokumentą. To nepadarius, duomenų subjekto teisės nėra įgyvendinamos. Ši nuostata netaikoma, jeigu duomenų subjektas kreipiasi dėl informavimo apie asmens duomenų tvarkymą pagal BDAR 13 ir 14 straipsnius;

34.2. jeigu dėl duomenų subjekto teisių įgyvendinimo kreipiamasi raštu, pateikiant prašymą paštu, tuomet kartu su prašymu turi būti pateikta notaro patvirtinta asmens tapatybę patvirtinančio dokumento kopija;

34.3. teikiant prašymą elektroninėmis priemonėmis, prašymas turi būti pasirašytas kvalifikuotu elektroniniu parašu arba jis turi būti suformuotas elektroninėmis priemonėmis, kurios leidžia užtikrinti teksto vientisumą ir nepakeičiamumą. Ši nuostata netaikoma, jeigu duomenų subjektas kreipiasi dėl informavimo apie asmens duomenų tvarkymą pagal BDAR 13 ir 14 straipsnius.

35. Prašymas įgyvendinti duomenų subjekto teises turi būti įskaitomas ir asmens pasirašytas (taikoma tik teikiant prašymą raštu), jame turi būti nurodyti duomenų subjekto vardas, pavardė, asmens kodas ar kitas identifikacinis numeris, pagal kurį Mokykla galėtų identifikuoti asmenį, adresas ir (ar) kiti kontaktiniai duomenys ryšiui palaikyti ar kuriais pageidaujama gauti atsakymą dėl duomenų subjekto teisių įgyvendinimo.

36. Visais atvejais prašyme turi būti nurodyta kokias duomenų subjekto teises prašoma įgyvendinti, taip pat papildomą informaciją, kuri leistų tinkamai įgyvendinti duomenų subjekto teisę (pvz. jei norima atšaukti anksčiau duotą sutikimą, nurodyti kada ir kokiu tikslu duomenų subjektas buvo Mokyklai davęs sutikimą tvarkyti jo asmens duomenis).

37. Savo teises duomenų subjektas gali įgyvendinti pats arba per atstovą.

38. Asmens atstovas prašyme turi nurodyti savo vardą, pavardę, adresą ir (ar) kitus kontaktinius duomenis ryšiui palaikyti, kuriais asmens atstovas pageidauja gauti atsakymą, taip pat atstovaujamo asmens vardą, pavardę ir asmens kodą ar kitą identifikacinį numerį, pagal kurį Mokykla galėtų identifikuoti asmenį, bei pateikti atstovavimą patvirtinantį dokumentą arba notaro ar kita teisės aktų nustatyta tvarka patvirtintą jo kopiją.

39. Esant abejonių dėl duomenų subjekto tapatybės ar jo atstovavimo pagrindo, Mokykla gali paprašyti papildomos informacijos.

40. Visais klausimais, susijusiais su duomenų subjekto asmens duomenų tvarkymu ir naudojimusi savo teisėmis, duomenų subjektas turi teisę kreiptis į duomenų apsaugos pareigūną elektroniniu paštu adresu rastine@azuoliukaspalanga.lt arba pašto adresu Palangos lopšelis-darželis ,,Ąžuoliukas“, Plytų g. 35, LT00132 Palanga. Kreipiantis į duomenų apsaugos pareigūną paštu, siekiant užtikrinti konfidencialumą, ant voko turi būti užrašoma, kad korespondencija skirta Palangos lopšelio-darželio ,,Ąžuoliukas“ duomenų apsaugos pareigūnui.

**XI SKYRIUS**

**PRAŠYMO ĮGYVENDINTI DUOMENŲ SUBJEKTO TEISES NAGRINĖJIMAS**

41. Duomenų subjektui kreipiantis žodžiu, Mokyklos darbuotojas konsultuojasi su Mokyklos direktoriumi arba Mokykloje paskirtu duomenų apsaugos pareigūnu dėl galimybės suteikti duomenų subjektui prašomą informaciją ir, priklausomai nuo prašymo apimties, suteikia informaciją žodžiu iš karto arba informuoja duomenų subjektą apie duomenų kopijos pateikimo laiką.

42. Gavęs duomenų subjekto ar jo atstovo prašymą raštu (paštu, per pasiuntinį ar elektroniniu paštu), mokyklos darbuotojas jį nedelsdamas perduoda mokyklos direktoriui, kuris, esant reikalui, pasikonsultavęs su Mokykloje paskirtu asmens duomenų pareigūnu:

42.1. priima sprendimą dėl informacijos teikimo ir nurodo Mokyklos darbuotojui kokius duomenis surinkti ir Aprašo nustatytais terminais pateikti duomenų subjektui, arba

42.3. priima sprendimą atsisakyti teikti informaciją, nurodo Mokyklos darbuotojui atsisakymo priežastis bei įpareigoja apie tai informuoti duomenų subjektą Aprašo numatytais terminais.

43. Mokykla nepagrįstai nedelsdama, tačiau bet kuriuo atveju ne vėliau kaip per vieną mėnesį nuo prašymo gavimo, pateikia duomenų subjektui informaciją apie veiksmus, kurių imtasi gavus prašymą pagal BDAR 15-22 straipsnius. Šis laikotarpis prireikus gali būti pratęstas dar dviem mėnesiams, atsižvelgiant į prašymų sudėtingumą ir skaičių. Mokykla per vieną mėnesį nuo prašymo gavimo informuoja duomenų subjektą apie tokį pratęsimą, kartu pateikdama vėlavimo priežastis. Kai duomenų subjektas prašymą pateikia elektroninės formos priemonėmis, informacija jam taip pat pateikiama, jei įmanoma, elektroninėmis priemonėmis, išskyrus atvejus, kai duomenų subjektas paprašo ją pateikti kitaip.

44. Jei Mokykla nesiima veiksmų pagal duomenų subjekto prašymą, ji nedelsdama, tačiau ne vėliau kaip per vieną mėnesį nuo prašymo gavimo, informuoja duomenų subjektą apie neveikimo priežastis ir apie galimybę pateikti skundą priežiūros institucijai bei pasinaudoti teisių gynimo priemone.

45. Jeigu prašymas pateiktas nesilaikant taisyklių X skyriuje nustatytos tvarkos ir reikalavimų, jis nenagrinėjamas ir duomenų subjektas nedelsiant, bet ne vėliau kaip per 3 darbo dienas, apie tai informuojamas, nurodant priežastis.

46. Mokykla gali atsisakyti imtis veiksmų pagal duomenų subjekto prašymą, jeigu duomenų subjekto prašymas yra akivaizdžiai nepagrįstas arba neproporcingas, visų pirma dėl jo pasikartojančio turinio.

47. Mokykla informacijos apie duomenų subjektą besikreipiančiam asmeniui neteikia jeigu Mokyklai BDAR 23 straipsnio 1 dalyje numatytais pagrindais yra apribotos BDAR nustatytos prievolės ir teisės, taip pat, kai Mokyklai yra žinoma, kad besikreipiančiam asmeniui yra apribotos teisės į duomenų subjektą dėl kurio jis kreipiasi.

48. Informacija pagal duomenų subjekto prašymą dėl jo teisių įgyvendinimo pateikiama valstybine kalba.

49. Duomenų subjektui informacijos Mokykla pateikia tik tiek, kad nebūtų pažeistos kitų asmenų teisės, jeigu prašoma informacija apie duomenų subjektą yra susijusi ir su kitais asmenimis.

50. Pagal BDAR 13 ir 14 straipsnius teikiama informacija ir visi pranešimai bei visi veiksmai pagal BDAR 15-22 ir 34 straipsnius yra nemokami.

51. Kai duomenų subjekto prašymai yra akivaizdžiai nepagrįsti arba neproporcingi, o Mokykla nepriima sprendimo atsisakyti imtis veiksmų pagal duomenų subjekto prašymą, gali būti imamas pagrįstas mokestis, atsižvelgiant į informacijos teikimo arba pranešimų ar veiksmų, kurių prašoma, administracines išlaidas.

**XII SKYRIUS**

**BAIGIAMOSIOS NUOSTATOS**

52. Šis Aprašas peržiūrimas ir, reikalui esant, atnaujinamas pasikeitus asmens duomenų tvarkymą reglamentuojantiems teisės aktams ar jų įgyvendinimo praktikai, bet ne rečiau kaip kartą per du metus.

53. Asmens, kurio duomenys tvarkomi, teises nustato Lietuvos Respublikos asmens duomenų teisinės apsaugos įstatymas, Bendrasis duomenų apsaugos reglamentas ir Lietuvos Respublikos civilinis kodeksas.

54. Mokyklos darbuotojai sutikimą tvarkyti jų asmens duomenis suteikia laisva valia raštu.

55. Darbuotojai su šiuo Aprašu supažindinami pasirašytinai. Kiti duomenų subjektai su šiuo Aprašu gali susipažinti Mokyklos interneto svetainėje adresu http://www.azuoliukaspalanga.lt.

**­­­­­­­** **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

­­­­­­­­